தேவகி கிருஷ்ணன்

தேவகி கிருஷ்ணன் (ஆங்கிலம்: Devaki Ayathurai Krishnan; மலாய்: Devaki Krishnan; சீனம்: 德瓦克克里希南) (பிறப்பு: 11 மார்ச் 1923) என்பவர் 1952-ஆம் ஆண்டில் கோலாலம்பூர் நகராட்சி தேர்தலில் போட்டியிட்ட முதல் மலேசிய இந்தியர் அரசியல்வாதியும்; மலேசியாவில் அரசுப் பொதுச் சேவைக்கு தேர்ந்தெடுக்கப்பட்ட முதல் பெண்மணியும் (First Woman Public Officer in Malaysia) ஆவார்.

மலாயா சுதந்திரம் பெறுவதற்கு முன்னர் பிரித்தானிய மலாயா ஆட்சியில் நடைபெற்ற நகராட்சித் தேர்தலில் போட்டியிட்டு வெற்றி பெற்ற முதல் இந்தியப் பெண்மணி எனும் பெருமையும் இவரைச் சேர்கிறது. இவர் தற்போது மலேசிய இந்திய காங்கிரசு (Malaysian Indian Congress) கட்சியின் வாழ்நாள் உறுப்பினராக உள்ளார்.

வாழ்க்கை வரலாறு

தேவகி கிருஷ்ணன் இலங்கைத் தமிழர் வம்சாவளியைச் சேர்ந்தவர். நெகிரி செம்பிலான் போர்டிக்சன் நகரில் பிறந்தவர்; குடும்பத்தின் ஆறு குழந்தைகளில் மூத்தவர். இவரின் தந்தையார் மலாயா அஞ்சல் மற்றும் தொலைபேசி தொடர்பு கட்டுப்பாட்டு அதிகாரியாகச் சேவை செய்தவர்; தாயார் கல்லூரியில் பயிற்சி பெற்ற ஒரு தமிழ்ப்பள்ளி ஆசிரியர் ஆகும்.

கோலாலம்பூரில் உள்ள செயின்ட் மேரிஸ் பள்ளியில் (St. Mary's School, Kuala Lumpur) கல்வி பயின்றார். பட்டம் பெற்றதும் பள்ளி ஆசிரியரானார். 1949-இல், அவர் சிலாங்கூர் இந்திய சங்கத்தின் (Selangor Indian Association) தீவிர உறுப்பினரானார். அந்தச் சங்கத்தின் பொழுதுபோக்கு மற்றும் சமூகக் குழுவின் தலைவராகப் பணியாற்றினார். 

1950-ஆம் ஆண்டில் அவர் பெண்கள் மன்றத்தின் பொது கூட்டமைப்பிலும் (General Federation of Women's Club) தீவிரமாக ஈடுபட்டார். அங்கு அவர் பேரிடர்களில் பாதிக்கப் பட்டவர்களுக்கு நிதி திரட்டுவதில் தம் நேரத்தை செலவிட்டார்.

அரசியல் வாழ்க்கை

மலாயா விடுதலை கட்சி

1951 டிசம்பரில், கோலாலம்பூர் நகராட்சி தேர்தலில் போட்டியிட தேவகி தேர்வு செய்யப்பட்டார். மலாயா விடுதலை கட்சி (Independence Malaya Party) (IMP) உறுப்பினராக, மறைந்த ஓன் சாபார் (Dato' Onn Jaafar) அவர்களால் அணுகப்பட்டார். 1952-ஆம் ஆண்டு நகராட்சித் தேர்தலில் வெற்றி பெற்றார். 

இதன் மூலம் நாட்டின் பொதுச் சேவைக்கு தேர்ந்தெடுக்கப்பட்ட முதல் பெண் எனும் பெருமையைப் பெற்றார். 1955-இல், கோலாலம்பூர் பங்சார் நகராட்சி மன்றத் தேர்தலில் (Bangsar Municipal Council) போட்டியிட்டு இரண்டாவது முறையாகவும் வெற்றி பெற்றார்.

மலேசிய இந்திய காங்கிரசு

பங்சார் தேர்தலுக்குப் பிறகு, தேவகி கிருஷ்ணன் மலேசிய இந்திய காங்கிரசு (Malayan Indian Congress) உறுப்பினரானார். அப்போது ம.இ.கா ஒரு சமூக மற்றும் நலன்புரி சங்கமாய் இருந்தது. 1959-ஆம் ஆண்டு சிலாங்கூர் மாநிலப் பொதுத் தேர்தலில் (1959 Selangor State Election) அவர் கோலாலம்பூர், செந்தூல் தொகுதியில் (Kuala Lumpur Sentul Constituency) பாரிசான் நேசனல் கூட்டணியின் கீழ் போட்டியிட்டார். ஆனால் தோல்வி அடைந்தார்.

1975-ஆம் ஆண்டில், தேவகி கிருஷ்ணனின் முயற்சியால் ம.இ.கா.வின் மகளிர் பிரிவு (Wanita MIC) உருவாக்கப்பட்டது. தேவகி கிருஷ்ணன் நாடு முழுவதும் பயனங்களை மேற்கொண்டு பெண்களைச் சேர்த்தார்.

சிலாங்கூர் ம.இ.கா மாநிலக் கிளை

1975-ஆம் ஆண்டில், ம.இ.கா மகளிர் பிரிவின் செயலாளராகவும், 1984-ஆம் ஆண்டில் துணைத் தலைவராகவும் நியமிக்கப்பட்டார். அவர் 10 ஆண்டுகள் அந்தப் பதவியில் இருந்தார்.

1980-ஆம் ஆண்டுகளில் இவர் ம.இ.கா சிலாங்கூர் மாநிலக் கிளையின் துணைத் தலைவராகவும் பணியாற்றினார். தற்போது மலேசிய இந்திய காங்கிரசு சையத் புத்ரா கிளையின் (MIC Syed Putra Branch) தலைவராகப் பணியாற்றுகிறார். ஆகஸ்டு 2021-இல், இவர் மலேசிய இந்திய காங்கிரசு கட்சியின் நீண்டகால உறுப்பினர் என பெருமை செய்யப்பட்டார்.

குடும்ப வாழ்க்கை

இவரின் கணவர் பி.கிருஷ்ணன் (P. Krishnan) ஒரு தொழிலதிபர். அரசியலில் ஈடுபடாத  அவர் 1998-இல் மரணம் அடைந்தார். இவர்களுக்கு மூன்று பிள்ளைகள் மற்றும் ஐந்து பேரப்பிள்ளைகள் உள்ளனர். 

மூத்த பேரன் டத்தோ ரமணன் ராமகிருஷ்ணன் (Datuk Ramanan Ramakrishnan) அரசியலில் ஈடுபட்டுள்ளார். இவர் மலேசிய இந்திய காங்கிரசு கட்சியின் முன்னாள் பொருளாளர்; தற்போது சுங்கை பூலோ நாடாளுமன்ற உறுப்பினராக (Member of Parliament for Sungai Buloh) உள்ளார்.

விருதுகள் மற்றும் அங்கீகாரம்

 1974 - மகாராணியார் எலிசபெத் II அவர்களின் செயின்ட் ஜான் சேவை விருது (St John Award).

 1985 - தேசிய மகளிர் அமைப்பு (National Council of Women Organisation) - தொக்கோ வனித்தா விருது (Tokoh Wanita)

 1991 - துன் பாத்திமா விருது (Tun Fatimah Award)

 1995 - மலேசிய மாமன்னர் அவர்களால் டான் ஸ்ரீ (Panglima Setia Mahkota - Tan Sri) விருது.

மேற்கோள்கள்

மேலும் காண்க
 கோலாலம்பூர்
 கோலாலம்பூர் மாநகராட்சி

வெளி இணைப்புகள்
 First woman to stand for election, Sunday Mail, 8 August 2003.
 Spirit of the Pioneer, The Star, 8 July 2007.
 Mothers of substance, The Star, 20 August 2007.
 Spirit of the pioneer, The Star, 29 August 2007.

1923 பிறப்புகள்
மலேசிய நபர்கள்
மலேசிய இந்தியர்கள்
மலேசிய அரசியல்வாதிகள்
மலேசியத் தமிழ் அரசியல்வாதிகள்
மலேசியாவில் அரசியல்